نیپگانی ءِ دمان
ھزار کانٹ ءُ ھزار چم ءُ گوشیں
حیالاتانی تُحمے کپتہ مں لاپءَ;
پدا سرچھر وارت ءُ دل بدکنت
شائریءِ نیپگانی انت_
پدا می دل سہی ءُ دپ مگوشتیں
مارگ ءُ رژنءِ مزن کورءَ
گْوشے ھار انت_
پدا زردءِ تھارچاتءَ
گْوشے دھ صدسری
جنّاں ءُ جاتوگانی کوکار انت _
گنوکیں دل پدا
گوں عقل ءُ ھوش ءِ راھ ءُ راھبنداں
گر ءُ دار انت
پدا ھرنیمگے چک جناں گنداں
گوْشے زوم انت ءُ سیہ مار انت
پدا سیاھیں شپءِ دل تلوسی ،
اے دیم ءُ آدیمی _
گوْشے من کپتگاں سیہ ڈنّےءَ
سر سار ءُ بے سار انت•
سرءَ چست کناں گنداں
بدیں دیھانی دپ پاچ انت
گورے آچانی لمبوک انت
گورے گرک انت ءُ ھپتار انت
پدا گرنچیں حیالاتانی لمبوکاں کتگ باھند
بلے سر رشتگوں گار انت
ملک طوقی
ماھتاک بلوچی
٭٭٭٭٭٭٭٭٭٭٭٭٭٭٭٭٭٭٭٭٭٭
گوں پروفیسر اُستاد اے آر داد ءِ منہ واری ءَ